**Монгол Улсын хөгжлийн 2024 оны төлөвлөгөөний**

**хэрэгжилтэд хийсэн хяналт-шинжилгээ, үнэлгээний дүн,**

**Эрүүл мэндийн яам, 2024 оны эхний хагас жилийн байдлаар**

***Нэг. Хяналт-шинжилгээ, үнэлгээний зорилго***

Монгол Улсын Их Хурлын 2023 оны 39 дүгээр тогтоолоор Монгол Улсын хөгжлийн 2024 оны төлөвлөгөө батлагдсан.

Монгол Улсын хөгжлийн 2024 оны төлөвлөгөөний Хүний хөгжлийн үзүүлэлтийг сайжруулах бодлогын Эрүүл мэндийн салбарын үйлчилгээний чанар, хүртээмжийг нэмэгдүүлж, өвчлөл, нас баралтыг бууруулна Зорилго 3.3-ын хүрээнд Эрүүл мэндийн яам үндсэн хэрэгжүүлэгч байгууллагаар нийт 10 арга хэмжээ тусгагдсан байна.

Монгол Улсын хөгжлийн 2024 оны төлөвлөгөөнд тусгагдсан арга хэмжээ тус бүрийн хүрсэн түвшинг тодорхойлох, хүлээгдэж буй үр дүндээ хүрэх боломжтой эсэхийг нягтлах, арга хэмжээг эрчимжүүлэх санал, зөвлөмжийг боловсруулах, шийдвэр гаргагч нарыг мэдээллээр хангах зорилгоор хяналт-шинжилгээ, үнэлгээг хийж гүйцэтгэсэн болно.

 ***Хоёр. Хяналт-шинжилгээ үнэлгээний арга зүй***

Монгол Улсын Засгийн газрын 2020 оны 206 дугаар тогтоолоор батлагдсан “Бодлогын баримт бичгийн хэрэгжилт болон захиргааны байгууллагын үйл ажиллагаанд хяналт-шинжилгээ, үнэлгээ хийх нийтлэг журам”-ын дагуу үнэлгээг хийж, журмын дөрөвдүгээр хавсралт ёсоор тайланг нэгтгэн гаргасан. Монгол Улсын хөгжлийн 2024 оны төлөвлөгөөний арга хэмжээ тус бүрийн хэрэгжилтийг журмын 6.2.2, 6.2.3 дугаар заалтын дагуу бодлогын баримт бичгийн зорилт, арга хэмжээний хэрэгжилтийн үнэлэх аргачлалыг баримтлан хэрэгжилтийг хувиар тооцсон.

***Гурав. Хяналт-шинжилгээ, үнэлгээний дүн***

Монгол Улсын хөгжлийн 2024 оны төлөвлөгөөнд тусгагдсан эрүүл мэндийн салбарын 10 арга хэмжээний хэрэгжилт 2024 оны эхний хагас жилийн байдлаар 46.6 хувьтай үнэлэгдсэн.

*“Үр дүнтэй”* буюу 100 хувийн үнэлгээтэй 3 арга хэмжээ;

1. 3.3.2.6. Бүх шатны эмнэлэг, эмийн сангуудад ашиглагдах нэгдсэн өгөгдлийн систем үүсгэх /өвчний түүх, эмчилгээний түүх, эмчийн онош, жор/ Системд холбогдсон эмнэлэг (БТГ);
2. Системд холбогдсон эмийн сан (БТГ).
3. 3.3.2.8. Телемедицин нэвтэрсэн эрүүл мэндийн байгууллагыг нэмэгдүүлэх (БТГ)

*“Тодорхой үр дүнд хүрсэн”* буюу 70.0 (66.7) хувийн үнэлгээтэй 1 арга хэмжээ;

1. 3.3.2.7. Монгол Улсад оношлогдох, эмчлэгдэх боломжгүй өвчний чиглэлээр технологи нэвтрүүлэх (ЭТҮГ).

 *“Эрчимжүүлэх шаардлагатай” буюу 30 (36.0) хувийн* үнэлгээтэй 1 арга хэмжээ байна. Үүнд:

1. 3.3.2.5. Эмчилгээний хамгийн сүүлийн үеийн зааварчилгаа, туршлага хуваалцах платформд бүрэн холбогдох /up to date/ (ЭТҮГ);

 *“Эрчимжүүлэх шаардлагатай” буюу 50 (58.6) хувийн* үнэлгээтэй 1 арга хэмжээ байна. Үүнд:

1. 3.3.1.1. Эмийн нийлүүлэлт, худалдан авалтыг оновчтой зохион байгуулж, эмийн чанарыг сайжруулах (БТГ).

*“Үр дүнгүй” буюу 0 хувийн* үнэлгээтэй 4 арга хэмжээ байна. Үүнд:

1. 3.3.2.1. Сүрьеэгийн эмнэлэг барих ажлыг үргэлжлүүлэх (СЭЗГ);

2. 3.3.2.2. Эрхтэн шилжүүлэн суулгах төвийн барилга барих (СЭЗГ);

3. 3.3.2.3. “Хавдар судлалын үндэсний төвийн салбар II”-ын барилга барих (СЭЗГ);

4. 3.3.2.4. Баянзүрх дүүргийн нэгдсэн эмнэлгийн барилга барих (СЭЗГ);

 Монгол Улсын хөгжлийн 2024 оны төлөвлөгөөний 10 арга хэмжээнд нийт 127,600.00 сая төгрөгийн санхүүжилт батлагдсанаас гүйцэтгэл 73,257,137 төгрөг байна (улсын төсөв).

***Дөрөв. Дүгнэлт***

1. Монгол Улсын хөгжлийн 2024 оны төлөвлөгөөнд тусгагдсан эрүүл мэндийн салбарын 10 арга хэмжээний хэрэгжилт 2024 оны эхний хагас жилийн байдлаар 46.6 хувь буюу “Эрчимжүүлэх шаардлагатай” гэсэн үнэлгээтэй байна.
2. 2024 оны эхний хагас жилийн байдлаар улсын төсвөөс 7 хүний гадаад эмчилгээний зардалд 73.2 сая төгрөгийн санхүүжилтийг зарцуулсан байна.
3. “Үр дүнгүй” гэсэн үнэлгээтэй 4 арга хэмжээ 2024 оны жилийн эцэс гэхэд зорилтот түвшинд хүрэхгүй байх магадлалтай байна.

**Тав. Зөвлөмж**

Хөгжлийн төлөвлөгөөний арга хэмжээнээс “Эрчимжүүлэх шаардлагатай”, “Үр дүнгүй” гэсэн 7 арга хэмжээний хэрэгжилтийг эрчимжүүлэхэд удирдлага, зохион байгуулалтаар хангаж, хэрэгжилтийн явцад хяналт тавих шаардлагатай байна.

Эрүүл мэндийн яам

Хяналт-шинжилгээ, үнэлгээ, дотоод аудитын газар

2024 оны 06 дугаар сарын 13